Četiri su osobe poginule, a dvije su teško ozlijeđene u stravičnoj nesreći koja se oko 14 sati dogodila na lokalnoj cesti Otok – Bošnjaci kada je na pružnom prijelazu preko željezničke pruge Vinkovci – Gunja teretni vlak naletio na Škodu Fabiju u kojoj je bilo šest osoba. Na mjestu je poginuo vozač Škode Zvonimir Kovačić, njegova suputnica Nada Knežević (43) te njezin sin Robert (15) i kći Jasna (17).

Prevezeni u bolnicu

Teško su ozlijeđeni suprug Ante (44) i sin Dino (10) poginule Nade Knežević, te su prevezeni u Opću bolnicu u Vinkovcima, gdje im je pružena liječnička pomoć. Članovi obitelji Knežević, kako doznajemo, vraćali su se s groblja iz Bošnjaka te su zamolili Kovačića da ih poveze. Stravična nesreća dogodila se na nepreglednom terenu jer prugu zaklanja šuma.

– Da je to moja šuma, ja bih je posjekao, jer od nje ne vidite prugu dok ne dođete na nju. A kada dođete na nju, tek onda vidite dolazi li vlak ili ne. Slična nesreća dogodila se i prije desetak godina, kada je tu poginuo jedan motorist – kaže Antun Varzić koji stanuje u blizini. O silini udara svjedoči i to što je škoda odbačena s lijeve strane pruge, a teretni vlak koji je prevozio kontejnere uspio se zaustaviti tek nakon gotovo 150 metara.

Nema rampe

Pružni prijelaz obilježen je znakom STOP i Andrijinim križem, no nema rampe. Policija je obavljala očevid kako bi se utvrdile sve okolnosti nesreće, a tijela poginulih izvlačili su vatrogasci iz potpuno smrskanog vozila.

Inače, u obitelji Knežević šestero je djece, a poznanici obitelji kažu da je njihov najstariji sin u subotu počeo raditi u policiji. Priopćenjem su se oglasili i iz HŽ-a, izrazivši sućut obiteljima poginulih.

>>Poginula u Čakovcu u naletu putničkog vlaka